nihil sine labore
Nihil sine labore er en kortform af en ironisk Horatsreplik (Satirae 1.9.59f): Nil sine magno vita labore dedit mortalibus 'livet har intet givet menneskene uden (at det er forbundet med) store anstrengelser'.
Denne pessimistiske opfattelse af menneskelivet findes fx i Det Gamle Testamente (1. Mos. 3,17) og hos Hesiod.
Nihil sine labore har siden 1887 været navnet på en dansk cigar.